b'\n_START_ARTICLE_\nMaikling kuwento\n_START_SECTION_\nKayarian\n_START_PARAGRAPH_\nBilang isang akdang pampanitikan, maaaring magsalaysay ng tuluy-tuloy ang maikling kuwento ng isang pangyayari hango sa tunay na buhay; may isa o ilang tauhan lamang, sumasaklaw sa maikling panahon, may isang kasukdulan, at nag-iiwan ng kakintalan o impresyon sa isip ng mambabasa.\n_START_SECTION_\nTema\n_START_PARAGRAPH_\nMayroon mga pagkakaiba ang tema sa mensahe ng isang maikling kuwento.  Ang tema ang pangkalahatang kaisipang nais palutangin  ng may-akda sa isang maikling kuwento.  At ang kaisipang ito ang binibigyan ng layang maikintal sa isipang ng mga mambabasa.  Maaaring maging tema ang mga sumusunod: palagay sa mga naganap na pangyayari sa lipunan, obserbasyon ng may-akda tungkol sa pag-uugali ng tao, paniniwala sa isang katotohanan o pilosopiyang tinatanggap ng tao sa buong daigdig sa lahat ng panahon, o ang dahilan ng pagkakasulat ng may-akda.  Ang mensahe naman ang tuwirang pangangaral o pagsesermon ng manunulat sa mambabasa.\n_START_SECTION_\nMga bahagi\n_START_PARAGRAPH_\nIto ang mga bahagi at ng sangkap ng isang maikling kuwento:\n_START_SECTION_\nSimula\n_START_PARAGRAPH_\nAt ang bahagi ng suliranin ang siyang kababasahan ng problemang haharapin ng pangunahing tauhan. Napapasama rin dito ang pagpapakilala ng ilan sa mga tauhan at ng Tagpuan.\n_START_SECTION_\nGitna\n_START_PARAGRAPH_\nBinubuo ang gitna ng saglit na kasiglahan, tunggalian, at kasukdulan. Ang saglit na kasiglahan ang naglalahad ng panandaliang pagtatagpo ng mga tauhang masasangkot sa suliranin. Ang tunggalian naman ang bahaging kababasahan ng pakikitunggali o pakikipagsapalaran ng pangunahing tauhan laban sa mga suliraning kakaharapin, na minsan ay sa sarili, sa kapwa, o sa kalikasan. Samantalang, ang kasukdulan ang pinakamadulang bahagi kung saan makakamtan ng pangunahing tauhan ang katuparan o kasawian ng kanyang ipinaglalaban.\n_START_SECTION_\nWakas\n_START_PARAGRAPH_\nBinubuo ang wakas ng kakalasan at katapusan.  Ang kakalasan ang bahaging nagpapakita ng unti-unting pagbaba ng takbo ng kuwento mula sa maigting na pangyayari sa kasukdulan.  At ang katapusan ang bahaging kababasahan ng magiging resolusyon ng kuwento. Maaring masaya o malungkot, pagkatalo o pagkapanalo._NEWLINE_Gayunpaman, may mga kuwento na hindi laging winawakasan sa pamamagitan ng dalawang huling nabanggit na mga sangkap.  Kung minsan, hinahayaan ng may-akda na mabitin ang wakas ng kuwento para bayaang ang mambabasa ang humatol o magpasya kung ano, sa palagay nito, ang maaring kahinatnan ng kuwento.'